Yvonne Herløv Andersen (CD), 1999-12-03:
Allerede i 1995 anbefalede Sundhedsstyrelsen, at der skulle oprettes et genterapiråd, fordi man syntes, at det var nyttigt at samle den fornødne tekniske, etiske og politiske ekspertise for at kunne, som det hed, fremme en positiv udvikling på området genterapi.
Den anbefaling blev jo imidlertid ikke fulgt, og siden har udviklingen og ikke mindst de gennemførte forsøg herhjemme vist, at et genterapiråd er nødvendigt, ikke mindst for at kunne holde offentligheden fuldt informeret om den udvikling, der er på området.
Der er jo ikke uden grund knyttet store forventninger til behandlingen med genterapi, fordi det er en behandling, der, når den kan gennemføres, kan tilføre nye egenskaber til det enkelte individ eller korrigere en medfødt genetisk defekt.
Men så har det jo vist sig i praksis, at det system, som vi har bygget til at tage sig af de videnskabelige forsøg, det videnskabsetiske komitésystem,
jo ikke er tænkt og opbygget til også at tage sig af det nye område, genterapi.
Vi har simpelt hen ikke produktionsfaciliteter til f.eks. virale vektorer, og samtidig har vi kun i begrænset omfang egnede faciliteter til sikkerhedsmæssigt forsvarligt at kunne klare behandling og kontrol.
Det forsøg, der har været i Århus, blev da også gennemført på danske patienter med virale produkter fremstillet og indkøbt i udlandet.
Forsøget viste det værst tænkelige scenario, hvis man ønsker befolkningens positive holdning til forsøg og behandling med genterapi.
Der var jo tale om forsøg på to grupper af patienter: en meget lille gruppe, om hvilken der var udfærdiget protokol, og en større gruppe udenfor, som derfor heller ikke var fulgt ordentligt op.
Forsøget var sjusket gennemført og, synes jeg,
etisk meget langt fra det ideelle: Svært syge mennesker betalte selv for en behandling, der var eksperimentel, og som ikke hjalp eller helbredte én eneste af patienterne. Det vil vi ikke opleve igen, og det er derfor nødvendigt at knytte et genterapiråd til det videnskabsetiske komitésystem for at understøtte den sagsbehandling, der foregår i de lokale videnskabsetiske komiteer, og til at give os et overblik over udviklingen på området såvel internationalt som nationalt og også meget gerne til at komme med anbefalinger vedrørende forskning og andre initiativer og sidst, men ikke mindst, til at sikre en god indfasning af behandling med genterapi herhjemme, når vi kommer så langt.
Det er der i høj grad brug for, ikke mindst af hensyn til den skepsis, som er ved at brede sig, efter at det schweiziske medicinalfirma Novartis nu stopper sine genterapiforsøg på mennesker.
Årsagen til, at det stopper dem, er jo, at de forsøg, der er gennemført, er fejlslagne.
Man forsøgte - og det er et meget vanskeligt område - at behandle forskellige kræftformer og cystisk fibrose med genterapi, og de fejlslagne forsøg havde så den katastrofale følge, at de i stedet for at helbrede patienterne fik den modsatte virkning og slog dem ihjel.
Men det, som er kommet ud af det alligevel, er en klar interesse fra Folketingets partier for at tage området op for i udvalget at kigge på, om det, vi i dag har til at varetage opgaven omkring ny forskning på genterapiområdet, er godt nok, om det er koordineret godt nok, om det videnskabsetiske komitésystem kan løfte den her opgave, eller om der er brug for at revidere det, som fru Anni Svanholt sagde, at forsøge at lave en evaluering af det, at lave en ny gennemgang af det videnskabsetiske komitesystem, at få loven op og få den revideret og se, om den dækker det her område. Jeg synes, det er godt med den positive stemning og den bekymring, der er om og for hele området, for jeg vil nødig have, at man igen kommer ud i en situation som den, man kom i med det første spinkle forsøg i Århus, som både etisk og videnskabs- og forskningsmæssigt, synes jeg, har været meget dårligt.
Og det var i et forsøg på at undgå det, at vi ønskede at samle den ekspertise, der er herhjemme, i et genterapiråd for at se på den kommende introduktion af genterapi.
Det ser ikke ud til, at det er det, Folketinget vil.
Hvis Folketinget vil et styrket komitesystem, vil CD meget gerne medvirke til det og meget gerne tage loven op og få den revideret.
Det ville vi meget gerne.